ตอนที่ 1 ออมเงินกับกองทุนสำรองเลี้ยงชีพ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....สมาคมบริษัทจัดการกองทุน
กองทุนสำรองเลี้ยงชีพ (Provident Fund : PVD) ถือได้ว่าเป็นกองทุนการออมที่มีการจัดตั้งขึ้นเป็นลำดับแรก คือตั้งแต่ก่อน 2527 และมีการออกเป็นพระราชบัญญัติกองทุนสำรองเลี้ยงชีพในปี พ.ศ. 2530 โดยเป็นกองทุนที่นายจ้างและลูกจ้างร่วมกันจัดตั้งขึ้น โดยเงินกองทุนส่วนหนึ่งมาจากเงินของลูกจ้างเรียกว่า “เงินสะสม” และอีกส่วนหนึ่งมาจากนายจ้างเรียกว่า “เงินสมทบ” ส่วนจะฝากเงินเข้ากองทุนเท่าไรนั้นก็ขึ้นอยู่กับการตกลงกันระหว่างลูกจ้างและนายจ้าง โดยกฎหมายมีการกำหนดกรอบไว้คือ ทุกเดือนทั้งลูกจ้างและนายจ้างจะต้องฝากเงินเข้ากองทุนในอัตราไม่ต่ำกว่าร้อยละ 2 และไม่เกินร้อยละ 15 ของ เงินเดือนลูกจ้าง โดยนายจ้างจะฝากเงินสมทบในจำนวนเท่ากันหรือมากกว่าที่ลูกจ้างฝากเงินสะสมเสมอ ดังนั้นนอกจากลูกจ้างจะออมแล้ว นายจ้างก็ช่วยลูกจ้างออมด้วย จึงเป็นการสร้างวินัยในการออมและเสมือนเป็นการให้สวัสดิการแก่ลูกจ้าง ช่วยสร้างแรงจูงใจให้ทำงานกับนายจ้างนานๆ 
ยิ่งออมนานเท่าไร เงินกองทุนก็ยิ่งโตมากขึ้น ถือเป็นหลักประกันว่าลูกจ้างจะมีเงินออมไว้ใช้ยามเกษียณมากเท่านั้น 
เมื่อเวลาเลยผ่าน เงินออมของสมาชิกในกองทุนสำรองเลี้ยงชีพจะเติบโต ส่วนหนึ่งมาจากเงินสะสมของลูกจ้างและเงินสมทบของนายจ้างที่ต้องมีการฝากเข้ากองทุนทุกๆ เดือน อีกส่วนหนึ่งเกิดจากการนำเงินไปลงทุนให้เกิดดอกผลงอกเงย โดยกองทุนสำรองเลี้ยงชีพจะจัดจ้าง “บริษัทจัดการ” ในการบริหารการลงทุน 
สำหรับดอกผลที่เกิดขึ้นจากการบริหารการลงทุนก็จะนำมาเฉลี่ยให้กับสมาชิกกองทุนทุกคนตามสัดส่วนของเงินที่แต่ละคนมีอยู่ในกองทุน เงินทุกส่วนจะถูกสะสมไว้ในกองทุน และเมื่อลูกจ้างเกษียณอายุก็จะได้รับเงินที่ออมไว้ทั้งหมดจากกองทุน โดยเงินที่ได้รับนั้นจะได้รับยกเว้นภาษีทั้งจำนวนด้วยครับ 
ปัจจุบันมีกองทุนสำรองเลี้ยงชีพกว่า 500 กองทุน นายจ้างกว่า 1 หมื่นราย และลูกจ้างกว่า 2.2 ล้านคนที่ร่วมกันจัดตั้งกองทุนสำรองเลี้ยงชีพขึ้น และมีเงินกองทุนกว่า 5.6 แสนล้านบาท (ข้อมูลจากสมาคมบริษัทจัดการลงทุน ณ วันที่ 15 พ.ย. 2553)